# REGLAMENT DE PRESSUPOSTOS PARTICIPATIUS

**2016-2017**

# SUMARI

[REGLAMENT DE PRESSUPOSTOS PARTICIPATIUS 1](#_Toc445720587)

[PREÀMBUL 2](#_Toc445720588)

[I 2](#_Toc445720589)

[II 2](#_Toc445720590)

[III 2](#_Toc445720591)

[1. OBJECTE 3](#_Toc445720592)

[2. PROJECTES 3](#_Toc445720593)

[2.1. TIPOLOGIES DE PROJECTES 3](#_Toc445720594)

[2.2. CONDICIONS BÀSIQUES DE LES PROPOSTES 3](#_Toc445720595)

[3. ESTRUCTURA DEL PROCÉS 3](#_Toc445720596)

[4. PARTICIPACIÓ DE LA CIUTADANIA 4](#_Toc445720597)

[5. ÒRGANS DEL PROCÉS 4](#_Toc445720598)

[5.1 Consell de Ciutat i Taula de Ciutat de Pressupostos Participatius 4](#_Toc445720599)

[5.2 Tallers de Propostes de Pressupostos Participatius 5](#_Toc445720600)

[5.3 Comissió tècnica de Pressupostos Participatius 5](#_Toc445720601)

[5.4 Comissió de Seguiment de Pressupostos Participatius 5](#_Toc445720602)

[6. DESENVOLUPAMENT DEL PROCÉS 6](#_Toc445720603)

[6.1. Fase 0. Definició del procés de Pressupostos participatius 6](#_Toc445720604)

[6.2. Fase 1. Presentació de propostes 6](#_Toc445720605)

[6.3. Fase 2. Elaboració i priorització de les propostes 6](#_Toc445720606)

[6.4. Fase 3. Validació de les propostes 7](#_Toc445720607)

[6.5. Fase 4. Votació de les propostes 8](#_Toc445720608)

[6.6. Fase 5. Execució de les propostes 9](#_Toc445720609)

[7. TEMPORITZACIÓ 9](#_Toc445720610)

Aquest reglament ha estat aprovat pels membres del Consell de Ciutat el mes d’abril de 2016.

# PREÀMBUL

## I

El municipi de Sant Cugat del Vallès compta amb una ciutadania amb un elevat grau de maduresa que li confereix plena capacitat per organitzar-se i intervenir en la presa de decisions de ciutat. Condició que permet el desenvolupament d’un procés de Pressupostos participatius. Esdevenint un mecanisme efectiu de diagnosi de necessitats socials i de proposta de solucions enfocades al bé comú, al conjunt de ciutadans i ciutadanes de Sant Cugat.

Aquesta iniciativa representa un pas endavant en la tasca desenvolupada per l’Ajuntament de Sant Cugat, especialment remarcable en els darrers anys, en la línia del govern obert, la transparència, la participació i la col·laboració entre consistori i ciutadania. Es compta, en aquest sentit, amb un bagatge i una infraestructura en el camp de la participació en forma de múltiples òrgans que doten a l’Ajuntament de les eines adequades per garantir la viabilitat d’un procés de Pressupostos Participatius de qualitat.

En darrer terme cal tenir en compte també que el context català és, en la línia de dinamisme que el caracteritza, un entorn on la participació ciutadana ha arrelat fortament, i on els Pressupostos participatius compten amb nombrosos casos d’èxit, que serveixen de model i d’estímul a la realització d’un procés de Pressupostos participatius a Sant Cugat.

## II

L’Ajuntament de Sant Cugat del Vallès inicia un projecte innovador i ambiciós en l’àmbit de la participació ciutadana: un pressupost participatiu amb el qual els ciutadans i ciutadanes podran proposar, debatre i decidir el destí d’ aproximadament 2 Milions d’euros de la partida d'inversions del pressupost municipal per a l’any 2016 i 2017.

El pressupost municipal és una de les eines més important que té l’Ajuntament per donar resposta a les necessitats del municipi i la seva ciutadania. La partida d’inversions permet desenvolupar actuacions de ciutat que poden incidir sobre l’espai públic, l’urbanisme, equipaments o la mobilitat.

## III

L’objectiu principal dels Pressupostos participatius és implicar a la ciutadania en la presa de decisions responsables sobre el destí d’una part dels recursos públics, mitjançant un sistema reglat de participació.

* **Fomentar la participació** mitjançant un procés inclusiu que arribia tota la ciutadania, associada o no. I potenciar els òrgans de participació actius al municipi.
* **Conèixer les necessitats** de la població i afavorir el debat col·lectiu per prioritzar-les.
* **Planificar la despesa municipal** el màxim d’ajustada a les prioritats ciutadanes.

# OBJECTE

L’objecte del present Reglament és regular el Procés de Pressupostos Participatius 2016-2017, com una eina amb la qual la ciutadania decideix a què van destinats parts del recursos públics. Atenent als següents principis bàsics:

* Auto-reglamentat
* Vinculant
* Universal
* Deliberatiu
* Amb un sistema de seguiment i control social

# PROJECTES

## 2.1. TIPOLOGIES DE PROJECTES

El projectes tindran visió de ciutat, generant impacte al conjunt del territori municipal.

Es defineixen dues tipologies de projectes segons despesa màxima:

* Projectes grans de fins a 270.000€
* Projectes petits de fins a 50.000€.

Es preveu l’execució d’un mínim de 6 projectes per a cadascuna de les tipologies, fins a esgotar les partides del capítol d’inversions dedicades a Pressupostos participatius dels Pressupostos municipals de 2016 i 2017. No es podran finançar menys de 6 projectes grans i 6 petits en cada anualitat.

Es complementa el procés de pressupostos participatius amb dos processos propis per a infants i joves, en el marc del Consell d’infants i el Consell de Joves 13/16 que decidiran el destí de 5.000€ respectivament. Es realitza una reserva de 60 mil euros per a despeses de gestió del procés, comunicació i imprevistos.

## 2.2. CONDICIONS BÀSIQUES DE LES PROPOSTES

Les propostes poden ser inversions de qualsevol àmbit de competència municipal. Una inversió és un bé inventariable que és permanent en el temps. Des de la renovació o creació d’un equipament, la millora d’un espai públic, l’adquisició de mobiliari, la creació d’una web o aplicació, entre d’altres exemples de bens inventariables. Han de ser iniciatives concretes valorables econòmicament, i en la mesura del possible permetre múltiples ubicacions al territori.

Les propostes hauran de complir les següents condicions:

1. Tenir visió de ciutat i generar impacte al conjunt del territori municipal.
2. Donar resposta a una necessitat concreta.
3. Fer referència a àmbits i temes de competència municipal i ser coherents amb els valors i plans municipals aprovats. (es poden consultar a la web municipal [www.santcugat.cat](http://www.santcugat.cat))
4. Ser realitzables tècnicament i el màxim de viables econòmicament, i respectar el marc jurídic i legal existent.
5. Ser considerada una inversió i tenir principi i final.

# ESTRUCTURA DEL PROCÉS

El procés contempla tres moments principals:

* Fer propostes des de la ciutadania a títol individual o col·lectiu.
* Debat, elaboració i priorització col·lectiva de propostes.
* Votació per part de tota la ciutadania.

Organitzats segons les següents fases:

* Fase 0. Definició del procés de Pressupostos participatius.
* Fase 1. Campanya informativa i presentació de propostes.
* Fase 2. Elaboració i priorització de les propostes.
* Fase 3. Validació de les propostes.
* Fase 4. Votació de les propostes.
* Fase 5. Execució de les propostes.

# PARTICIPACIÓ DE LA CIUTADANIA

Els ciutadans i ciutadanes, a títol individual, poden participar en les següents etapes del procés:

* Presentant propostes de forma presencial o telemàtica, dins del període previst a tal efecte.
* Participant als Tallers de Propostes on es presenten, debaten, re-elaboren i prioritzen les propostes.
* Votant les propostes finalistes de forma presencial o telemàtica, dins del període previst a tal efecte. Té dret a vot tota la ciutadania major de 16 anys empadronada a Sant Cugat del Vallès. El padró de referència serà el de 4 mesos abans del període de votacions.

La ciutadania o organitzada en associacions o entitats podrà participar presentant propostes i assistint als Tallers de propostes. En la fase de votacions, la participació és individual.

Per tal d’acostar el debat a tot el territori, s’organitzarà una presentació específica per a les entitats membres dels Consells de Barri, on es donaran a conèixer les propostes sorgides dels Tallers. Aquesta reunió serà prèvia a la convocatòria de la Taula de Ciutat de la Fase 3.

# ÒRGANS I ESPAIS DEL PROCÉS

**5.1 Consell de Ciutat i Taula de Ciutat de Pressupostos Participatius**

És el màxim òrgan consultiu i de participació del municipi. Està format per les persones previstes a l’article 34 del Reglament de Participació Ciutadana.

Aquest òrgan pren un paper central, incidint en totes les fases i actuant com a màxim responsable de seguiment del procés:

En la Fase 0, és l’encarregat de consensuar i aprovar el present Reglament del procés de Pressupostos Participatius.

A partir de la Fase 3, el Consell de Ciutat s’amplia i forma la Taula de Ciutat de Pressupostos Participatius, amb la incorporació de dos delegats/des de cada un dels Tallers de Propostes, tècnics de participació i tècnics municipals de les àrees de l’Ajuntament relacionades amb les temàtiques de les propostes.

En la Fase 3, és l’encarregada de definir la relació de propostes finalistes a partir de la selecció de les propostes prioritzades pels Tallers de Propostes, aportant una perspectiva global de ciutat, i atenent la informació tècnica elaborada per la Comissió tècnica.

En la Fase 4, és l’encarregada de validar el resultat de la votació ciutadana i aprovar les propostes guanyadores.

En la Fase 5, és l’encarregada de designar les persones que constitueixen la Comissió de Seguiment.

**5.2 Tallers de Propostes de Pressupostos Participatius**

S’organitzen diversos Tallers de Propostes diferenciats per eixos temàtics, en funció del nombre de propostes rebudes i de la previsió de persones participants. Estan oberts a tota la ciutadania que hagin presentat propostes, sigui a títol individual o col·lectiu.

En la Fase 2, la seva funció és debatre, re-elaborar i prioritzar 6 propostes grans i 6 propostes petites en cada taller a partir de les propostes presentades per la ciutadania. Podrà intervenir una persona per cada proposta presentada.

En aquesta mateixa fase, els Tallers també són els encarregats de designar dos delegats/des que passen a formar part de la Taula de Ciutat, i que no poden ser japersones integrants del Consell de Ciutat, ni representants polítics, ni personal tècnic municipals.

Les propostes sorgides dels Tallers seran presentades als vocals dels Consells de Barri.

**5.3 Comissió tècnica de Pressupostos Participatius**

Està formada per personal tècnic de participació i personal tècnic municipal de les àrees de l’Ajuntament relacionades amb les temàtiques de les propostes.

En la Fase 2, és l’encarregada d’avaluar i validar les propostes presentades per la ciutadania, a partir dels criteris definits en el present Reglament.

En la Fase 3, és l’encarregada de realitzar els informes de viabilitat de les propostes seleccionades per la Taula de Ciutat.

**5.4 Comissió de Seguiment de Pressupostos Participatius**

Està formada per sis persones integrants del Consell de Ciutat, un/a delegat/da de cada un dels Tallers de Propostes, i personal tècnic de participació i personal tècnic municipal~~s~~ de les àrees de l’Ajuntament relacionades amb les temàtiques de les propostes.

En la Fase 5, és l’encarregada de planificar els projectes d’execució de les propostes guanyadores; revisar els projectes d’execució redactats per part dels tècnics municipals; supervisar l’execució dels projectes; i finalment validar la memòria final del procés.

# DESENVOLUPAMENT DEL PROCÉS

## 6.1. Fase 0. Definició del procés de Pressupostos participatius

En aquesta fase, el Consell de Ciutat, com a màxim òrgan de participació del municipi, consensua i aprova el present Reglament, amb l’objectiu de desenvolupar adequadament i amb totes les garanties el procés de Pressupostos Participatius.

## 6.2. Fase 1. Campanya informativa i presentació de propostes

En aquesta fase, es presenta públicament el procés de Pressupostos Participatius, i s’inicia la campanya informativa per difondre els seus objectius i els canals de participació entre la ciutadania. La campanya de difusió inclou reunions informatives, díptics, cartells, banderoles, punts d’informació itinerants a l’espai públic i una plana web.

es desenvolupa el període de recollida de propostes generades per la ciutadania del municipi, com a mínim durant tres setmanes.

Les propostes s’han de consignar en una fitxa formulari disponible en paper i en format digital, que conté els següents apartats:

* Nom de la persona
* DNI
* Adreça de correu electrònic o telèfon
* Títol de la proposta (15 paraules)
* Necessitat que vol resoldre (20 paraules)
* Col·lectiu beneficiari (20 paraules)
* Descripció (500 paraules)
* Ubicacions possibles en diversos barris (40 paraules en tres espais)
* Tipus de projecte (Gran /petit)
* Comporta una despesa posterior de funcionament, manteniment,...?

Es podrà aportar informació addicional que s’utilitzarà a als Tallers de Propostes.

Les fitxes formulari es poden presentar, com a mínim, a les Oficines d’Atenció Ciutadana de l’Ajuntament i els districtes, a un estand itinerant habilitat expressament per al procés de Pressupostos participatius, o per via telemàtica a través de la web i la app habilitada expressament per al procés de Pressupostos participatius.

## 6.3. Fase 2. Elaboració i priorització de les propostes

En aquesta fase, en primer lloc, la Comissió tècnica recull, filtra, valida i organitza per temàtiques les propostes individuals presentades per la ciutadania, a partir dels següents criteris:

* Ser un projecte de ciutat
* Ser de competència municipal
* No contradir els plans aprovats.
* Ser realitzables tècnicament.
* Ser viables econòmicament.
* Respectar el marc jurídic i legal existent.
* Ser considerada una inversió.
* No representar un cost addicional en futurs pressupostos ni crear dependència.
* No poden contemplar subvencions a entitats ni el finançament de projectes no municipals ja existents.

En segon lloc es desenvolupen els diferents Tallers de Propostes, en funció del nombre de propostes rebudes i de la previsió de persones participants.

En cada un dels Tallers de Propostes, es presenten, debaten, re-elaboren i prioritzen les propostes de forma consensuada i democràtica. Amb l’objectiu que les propostes que accedeixen a la següent fase es construeixin a partir de la deliberació conjunta i passin de ser propostes individuals a propostes col·lectives. El treball col·lectiu de definició de propostes s’orienta als següents principis:

* Visió de ciutat i equilibri territorial.
* Màxim nombre de necessitats satisfetes.
* Inclusió social i diversitat de col·lectius.
* Equitat social, de gènere i sostenibilitat ambiental.

Cada Taller de Propostes conclou amb una relació de propostes prioritzades integrada per 6 propostes grans i 6 propostes petites, i amb la designació de dos delegats/des que passen a formar part de la Taula de Ciutat.

La representació política i el personal tècnic municipals poden participar als Tallers de Propostes amb veu però sense intervenir en la priorització.

## 6.4. Fase 3. Validació de les propostes

En aquesta fase, en primer lloc, es constitueix la Taula de Ciutat on es presenta el conjunt de propostes prioritzades per cada un del Tallers de Propostes i s’elabora, de forma consensuada i democràtica, una primera pre-selecció integrada per 12 propostes grans i 12 propostes petites. La selecció es desenvoluparà seguint els següents criteris objectius:

* Perspectiva global de ciutat.
* Equilibri territorial.
* Equilibri sectorial.
* Nombre de població afectada.
* Impacte del projecte en la comunitat.
* Impacte positiu sobre grups desafavorits, vulnerables.
* Impacte de gènere
* Necessitat de l’actuació en termes socials, ambientals.
* Facilitat d’execució.

En segon lloc la Comissió tècnica estudia la viabilitat legal, econòmica i urbanística de cada una de les 12 propostes grans i 12 propostes petites pre-seleccionades. L’informe també inclou dos possibles ubicacions situades a districtes diferents i un cost aproximat del projecte.

Finalment, atenent la informació tècnica elaborada per la Comissió tècnica, la Taula de Ciutat valida i aprova, si s’escau, la relació definitiva de les 12 propostes grans i 12 propostes petites finalistes que accedeixen a la fase de votació.

El sistema de selecció obeeix al principi democràtic: una persona, un vot. La representació política i el personal tècnic municipal participen a la Taula de Ciutat amb veu però sense vot.

En cas d’observar inadequacions o incompatibilitats en alguna de les propostes pre-seleccionades, la Taula de Ciutat pot proposar modificacions, sempre que no desvirtuïn o alterin de manera substancial el contingut o sentit de la proposta original, o la substitució per alguna altra de les propostes prioritzades pels Tallers de Propostes descartada prèviament. En aquest supòsit cal revisar o informar tècnicament de nou la proposta abans de ser aprovada definitivament.

## 6.5. Fase 4. Votació de les propostes

En aquesta fase, es presenta públicament les 12 propostes grans i 12 propostes petites finalistes, i es desenvolupa el període de votació de propostes per part de tota la ciutadania, com a mínim durant tres setmanes.

La votació es realitza mitjançant una butlleta disponible en paper i en format digital, que conté els següents apartats: Nom de la persona; DNI; adreça de correu electrònic o telèfon; relació de 12 propostes grans; relació de 12 propostes petites.

Cada ciutadà pot votar fins a 4 de les 12 opcions de cada relació de propostes grans i propostes petites, mitjançant l’espai habilitat en la butlleta amb tal fi.

La butlleta es pot presentar, com a mínim, a les OAC de l’Ajuntament i els districtes, a un estand itinerant habilitat expressament per al procés de Pressupostos participatius, o per via telemàtica a través de la web i la app habilitada expressament per al procés de Pressupostos participatius.

La informació sobre els dies, horaris i ubicació de la urna de votacions s’ha de publicar, com a mínim, a la web municipal i a la web de Pressupostos Participatius, així com al Tauler d’Anuncis de l’Ajuntament.

Un cop s’hagi produït l’escrutini, la Taula de Ciutat selecciona les propostes guanyadores en funció dels resultats obtinguts i fins a esgotar el pressupost disponible, amb un mínim de 6 projectes grans i de 6 projectes petits. Així mateix, es defineix la ubicació final de les propostes finalistes atenent criteris d’equilibri territorial i viabilitat.

## 6.6. Fase 5. Execució de les propostes

En aquesta fase, es constitueix la Comissió de Seguiment per tal de planificar els projectes d’execució de les propostes guanyadores; revisar els projectes d’execució redactats per part dels tècnics municipals; supervisar l’execució dels projectes; i finalment validar la memòria final del procés. En l’encàrrec i l’execució dels projectes es tindrà en compte la contractació socialment responsable.

# TEMPORITZACIÓ

Fase 0. Definició del procés de Pressupostos participatius: febrer i març.

Fase 1. Campanya informativa i presentació de propostes: mínim 3 setmanes d’abril i maig.

Fase 2. Elaboració i priorització de les propostes: sessions puntuals juny.

Fase 3. Validació de les propostes: sessions puntuals juliol i setembre.

Fase 4. Votació de les propostes: mínim 3 setmanes d’octubre.

Fase 5. Execució de les propostes: a partir de novembre.